Paríž/Jeruzalem 30. mája (TASR) Generálnu skúšku absolvovali vo štvrtok predsedovia izraelskej a palestínskej vlády Ariel Šaron a Mahmúd Abbás v Jeruzaleme pred stredajším stretnutím s prezidentom USA Georgeom W. Bushom, ktoré je naplánované v Jordánsku. Obom premiérom pôjde o mnohé, zdôraznil v dnešnom čísle denník Le Figaro.
Obaja predsedovia vlád budú chcieť za každú cenu presvedčiť prezidenta USA, po jeho vojenskom víťazstve v Iraku, o svojej úprimnej vôli napredovať pri uplatňovaní medzinárodného mierového plánu. Pripravila ho štvorka: USA, Európska únia, Ruská federácia a OSN. Ani jeden z premiérov nechce v očiach Georgea W. Busha vyzerať ako ten, kto je zodpovedný za prípadný neúspech medzinárodného mierového plánu, podotkol denník.
Na papieri všetko vyzerá tak, že mierový plán bude možné uplatniť. V ňom sa ráta so skoncovaním násilia, pri ktorom od začiatku druhej palestínskej intifády v septembri 2000 prišlo o život vyše 3200 ľudí, ďalej so zmrazením výstavby židovských osád v Predjordánsku a v pásme Gazy a napokon s vytvorením palestínskeho štátu do roku 2005.
Premiér Šaron predložil v nedeľu tento plán svojej vláde. Aj keď ho schválila, vyjadrila k nemu 14 výhrad, pripomenul denník. Šaron vo štvrtok zopakoval, že od Abbása žiadal, aby začal rozhodne potláčať palestínskych radikálov v súlade s medzinárodným mierovým plánom. Úrad izraelského predsedu vlády v komuniké oznámil, že Šaron požiadal palestínskeho kolegu, aby urobil energické opatrenia na zastavenie terorizmu a aby konal priamo v teréne. Pod tými opatreniami izraelská strana vyžaduje likvidáciu teroristických štruktúr, zatknutie teroristov a konfiškáciu nezákonne držaných zbraní.
Premiér Šaron zopakoval svoj návrh, že stiahne izraelskú armádu z pásma Gazy a Predjordánska pod podmienkou - palestínske bezpečnostné sily v nich zaistia bezpečnosť.
Izrael tiež prisľúbil, že urobí opatrenia na zmiernenie utrpenia palestínskeho ľudu, vyhlásil palestínsky minister informácií Nábil Amr.
Abbás vie, že musí niečo urobiť, aby na summit s prezidentom USA neprišiel s prázdnymi rukami, pokračuje Le Figaro. Pre neho je najväčšou prioritou uzatvoriť vhodnú dohodu s hnutím Hamas o zastavení protiizraelských teroristických útokov. Zároveň si palestínsky premiér musí dať pozor, aby sa nedostal do bezprostrednej skúšky sily, podotkol denník. Najhoršie, čo by sa Abbásovi mohlo stať, je, že by samovražední útočníci znova spôsobili smrť v izraelských mestách pred alebo počas summitu s prezidentom USA. Dôležitým momentom je fakt, že hnutie Hamas sa nechce dostať do priameho konfliktu s USA a premiér Abbás ponechal pootvorené dvere na rokovania o prímerí, hodnotia noviny.
Je ťažké v súčasnosti predpovedať, či sa Bushovi podarí dosiahnuť svoje ciele na Blízkom východe, kde si aj jeho predchodca Bill Clinton popálil prsty, keď sa chcel naplno pustiť do riešenia tohto problému.
Le Figaro prináša v závere názor politického komentátora Emmanuela Rozena. Povedal, že najbližšie dni ukážu, či Bush môže presadiť svoju vôľu, či Šaron skutočne chce napredovať a či Abbás disponuje prostriedkami pre svoje ambície. To je rovnica s troma neznámymi, komentoval francúzsky denník.